Kétszeresen is szép jubileumot ünnepelt a Kadarka Nemzetközi Nagydíj Borverseny.

25 évvel ezelőtt valósította meg ötletét Kósa Gyula, s szervezte meg első versenyét. Néhány év alatt azonban kinőtte magát, s új lehetőség után nézett az ötletgazda. Így találkozott Csengődi Istvánnal, az István Borház tulajdonosával, aki örömmel vállalta át a házigazda szerepét. Ennek immár 20 éve.

Így került megrendezésre 2020. március 13-án a

**XXV. Jubileumi Kadarka Nemzetközi Nagydíj Borverseny**.

A szervezők az utóbbi napok új kihívásaira tekintettel, valamint a kihirdetett veszélyhelyzetnek megfelelően magas felkészültséggel, a higiénai kritériumok szem előtt tartásával, kihelyezett kézfertőtlenítőkkel, folyamatos fertőtlenítéssel ügyeltek a tisztasági szempontok maximális betartására.

A vendégek pontos és szigorú nyilvántartásával biztosították a limitált létszámot, és felhívták a figyelmet a közvetlen kontaktus kerülésére.

Nagy térben és több helyiségben, kis létszámú meghívott vendéggel, családias hangulatban bonyolították le a rendezvényt.

Az ismert nehézségek ellenére tiszteletét tette **Rideg László** (Bács-Kiskun Megyei Közgyűlés Elnöke), mint a rendezvény **Társadalmi fővédnöke**.

A rendezvény során a csúcsbizottság tagjai voltak **Légli Ottó** (Hegyközségek Nemzeti Tanácsának elnöke), a **Borverseny elnöke**, **Frittmann János** (Magyar Borakadémia alelnöke, Hegyközségek Nemzeti Tanácsának alelnöke), aki vállalta a **Szakmai fővédnöki** tisztet, s a **Csúcsbizottság elnöki** feladatait is, valamint **Koch Csaba** (Hajós-Bajai Borvidék Hegyközségi Tanácsának elnöke, **Év Bortermelője 2019**), és **Kósa Gyula**, a rendezvény ötletgazdája.

A későbbiekben a csúcsbizottság kiegészült a borbíráló bizottságok elnökeivel, valamint **Csengődi István** főszervezővel, s együtt választották ki a Nagydíjas Kadarkát a 8 legszebbnek ítélt bor közül.

A korábbi évekhez hasonlóan szép számú minta érkezett. 110-ből 92 Kadarka bor, valamint 18 Kadarka házasítás.

A tételek között a magyarországin kívül Bulgáriából, Szerbiából és Szlovákiából érkeztek borok.

A Kadarka Nagydíjat az **M.R. Vinogradi** Szerbiai vállakozás **2015-ös** évjáratú Szabadka-Horgosi homokvidéki **Fantazija** nevű **Kadarka** bora nyerte.

A II. legszebb Kadarka címmel az **Umenhoffer Pince** **2019-es** Hajós-Bajai **Fehér Kadarkáját** tünették ki.

A III. legszebb Kadarka címet **Gere Tamás & Zsolt Pincészete** kapta **2017-es** Villányi **Kadarka dűlőválogatás** boráért.

Kiemelt figyelmet kapott **Maráz Annabella 2019-es Kadarka siller** bora, mely szintén aranyéremmel végzett. Annabella a **Kiskőrösi Petőfi Sándor Evangélikus Iskola** borász tanulója.

Díjazottak voltak még a **Szentpéteri Borpince**, **István Borház**, **Martinkovics Tibor**, **Koch Csaba**, **Toronyi György**, **Prantner Pince**, valamint a **Császár Pince**.

A bírálat közben a VIP vendégek meghallgatták **Dr. Németh Krisztina** (Nemzeti Agrárkutatási és Innovációs Központ Kecskeméti Szőlészeti és Borászati Kutatóintézetének tudományos főmunkatársa) "*A klímaváltozás hatása az alföldi szőlőtermesztésre*" címmel tartott vitaindító előadását.

Ezt követően **Filus János** (Hegyközségek Nemzeti Tanácsa Felügyelő Bizottságának tagja) "*A szőlő- és borágazat lehetőségei a 2019. évi szüret tükrében*" címmel adta elő gondolatait.

A konferencia közben a hallgatóság különböző borvidékekről származó Kadarka borokat és pezsgőt kóstolhatott.

Miközben a kiállítók termékeit tekinthették meg a szomszédos teremben és az udvaron.

Az eredményhirdetés Frittmann János záró értékelésével kezdődött. Ezt követően adták át az okleveleket, s a különdíjakat.